**יחזקאל: ט-יג – ה' עוזב את ירושלים**

**דף למנחה**

אחד המוטיבים החוזרים בפרקים שלפנינו הוא תיאור הסתלקות השכינה מקודש הקודשים, מבית המקדש ומירושלים. בלימוד הקרוב ננסה להבין את תנועת יציאת ה' מהעיר ומשמעותה.

**חלק א - תיאורי עזיבת ה' בפרקינו**

בחלק זה חשוב לענות על השאלות ביחס לכל פסוק - כך יתבהר ללומדים המהלך השלם של עזיבת ה' את העיר.

**הפסוקים (בליווי פרשנות מ'עולם התנ"ך'):**

1. "וּכְבוֹד אֱלֹהֵי יִשְׂרָאֵל נַעֲלָה מֵעַל הַכְּרוּב אֲשֶׁר הָיָה עָלָיו, אֶל מִפְתַּן הַבָּיִת" (יחזקאל ט, ג)

תחילת מסעו של האל אל מחוץ לבית המקדש והלאה , אל מחוץ לארץ ישראל , מסמלת את החלטתו לנטוש את עמו ולחדול מהשגחתו על הארץ (עולם התנ"ך – יחזקאל)

1. "וַיָּרָם כְּבוֹד ה' מֵעַל הַכְּרוּב עַל מִפְתַּן הַבָּיִת; וַיִּמָּלֵא הַבַּיִת אֶת-הֶעָנָן וְהֶחָצֵר מָלְאָה אֶת נֹגַהּ כְּבוֹד ה'" (יחזקאל י, ד)

זו חזרה על התמונה של תנועת האל מן המקדש החוצה (ט' , נ' ואילך), סמל לעזיבתו את המקדש, את העיר ואת הארץ. האל יוצא מקודש הקודשים , מקום משכנו הארצי, אל מפתן הבית - וכל הסביבה מושפעת מנוכחותו והיא מלאה את כבודו. כך הבית ובעיקר החצר, שדמות האל הופיעה בה עתה לראשונה במסגרת התיאור. (עולם התנ"ך – יחזקאל)

כבוד ה' - בחזון ההקדשה , במקום שהמעמד מגיע לשיאו , מופיע "מלאה דמות כבוד ה''. זוהי הדמות שמעל לרקיע , היא דמות האל, הבאה לאחר תיאור המרכבה. כשהתיאור מגיע ל"דמות כמלאה אדם" משתמש הנביא בכינויים שונים לתאר את האל, ובכללם ''כבוד ה'". הנביא חושש לתאר תיאור ישיר, והוא משתמש בלשונות של השוואה, כגון: ''כמראה הקשת אשר יהיה בענן" (כח). כלומר, גם הצירוף "כבוד ה'" הוא ביטוי מרומז להצגת הדמות האלוהית. (עולם התנ"ך – יחזקאל)

1. "וַיֵּצֵא כְּבוֹד ה' מֵעַל מִפְתַּן הַבָּיִת; וַיַּעֲמֹד עַל-הַכְּרוּבִים. וַיִּשְׂאוּ הַכְּרוּבִים אֶת-כַּנְפֵיהֶם וַיֵּרוֹמּוּ מִן-הָאָרֶץ לְעֵינַי בְּצֵאתָם, וְהָאוֹפַנִּים לְעֻמָּתָם; וַיַּעֲמֹד פֶּתַח שַׁעַר בֵּית ה' הַקַּדְמוֹנִי, וּכְבוֹד אֱלֹהֵי יִשְׂרָאֵל עֲלֵיהֶם מִלְמָעְלָה" (יחזקאל י, יח-יט)

זוהי ההכנה לעזיבתו את המקום.

שער בית ה' הקדמוני - שערו המזרחי של בית ה' הוא התחנה הבאה בתנועת המרכבה, שעליה האל יושב (עולם התנ"ך – יחזקאל)

1. "וַיַּעַל כְּבוֹד ה' מֵעַל תּוֹךְ הָעִיר; וַיַּעֲמֹד עַל-הָהָר אֲשֶׁר מִקֶּדֶם לָעִיר" (יחזקאל יא, כג)

מעקב אחר תנועות ה' בפרקים ממחישה לנו את ריחוקו של האל מן המקדש המחולל , מן העיר ומן העם. תחילה יוצא כבוד ה' את מפתן הבית ועומד על הכרובים (י, יח) (אות לנטישתו את המקדש). אחר כך עוברת המרכבה אל ''פתח שער בית ה' הקדמוני" (שם, יט). בפרק יא, כב, נעה המרכבה, ובפסוק כג' עולה כבוד ה' מעל תוך העיר ועובר אל ההר אשר ממול לעיר מקדם, הוא הר הזיתים. (עולם התנ"ך – יחזקאל)

**חלק ב - התעמקות בפרק ט**

כתגובה על קריאת יחזקאל שלא להשחית "את כל שארית ישראל", מדגיש ה' את הידרדרותו המוסרית של העם. עזיבת ה' היא מעין 'תירוץ' לחטאיהם של בני ישראל – אך הטענה כי "עזב ה' את הארץ" וגו' היא הסיבה שהעם חוטא ללא חשש מתגובת האל.

**חלק ג - על תפיסות עממיות בנוגע למקום הימצאות האל**

הפסוקים מביעים תפיסות עממיות לפיהן אין בכוחו של האל לפעול מחוץ לתחומו הטריטוריאלי; על כן ניתן לעבוד את ה' רק, למשל, בארץ ישראל.

**חלק ד - השוואת תפיסות אלה עם דברי יחזקאל**

בשלב זה יש לתת ללומדים להיות ממש 'חוקרי מקרא' ולתור אחר עמדתו של יחזקאל. יכולות להעלות מספר אפשרויות כשבוחנים את הטקסט מקרוב. מפרק ט' עולה כי יחזקאל מוקיע את הגישה לפיה ניתן להסתתר פיזית מעיני ה'; והוא אף מציגה כעוון כבד. לפי תפיסתו, האל אוניברסלי ומצוי בכל מקום. רצוי להגיע למסקנה זו עם הקבוצה לפני הדיון המסכם.

**חלק ה - השיר 'לבדי' של ח"נ ביאליק**

חלק זה אישי יותר, ומאפשר לקבוצה הזדמנות לדבר על המשמעות הרגשית של עזיבת ה', ועל התחושות שאולי אחזו ביחזקאל ובני דורו; כמו גם על רגעי משבר כאלו בחיי הלומדים.

**סיכום:**

בפרקי השבוע מתואר כיצד השכינה עצמה יוצאת לגלות באופן הדרגתי, בדומה להתדרדרות עם ישראל. ככל שחטאיהם של בני ירושלים גוברים - כך הולכת השכינה ומתרחקת. כשירושלים נחרבת, היא למעשה גם מתרוקנת מתוכנה הרוחני. העיסוק בעזיבת השכינה אל מול העובדה שבני ישראל חוטאים כי 'ה' עזב' אותם, ממחישה אף יותר את המסקנה שקיום המצוות לפני החורבן היה ריק מתוכן ממשי-רוחני. עזיבת ה' מתעצמת אף יותר לנוכח מסקנה זו. בני ישראל נותרים לבדם בשל צמצומו של האל לכדי ישות השולטת על אזור גיאוגרפי מסוים - וזהו חטא נוסף לרשימת חטאי העם.